SA entrepreneurs verkoop onderneming vir miljoene dollarFasie Malherbe. (Foto: Verskaf) Sowat 13 jaar nadat ŉ klein groepie Kaapstadse entrepreneurs met net R22 000 ŉ nuwe sakeonderneming begin het, het hulle pas dié onderneming vir miljoene dollar aan ŉ Amerikaanse organisasie verkoop. Fasie Malherbe, medestigter en president van Lobster Ink, en sy sakevennote, Dale den Dulk, Paul Rowett en Tim Nel, het dié onderneming in 2006 begin. Die idee is gebore uit hul gesamentlike behoefte om meer te reis en die beste in die gasvryheidsbedryf te beleef, terwyl hulle terselfdertyd vaardige werknemers binne die bedryf wou ontwikkel. Het dié waagmoedige entrepreneurs ooit gedink hul kleinskaaldroom kan só groot raak? Die idee vir Lobster Ink was om persoonlike en pasgemaakte opleiding aan gasvryheidspersoneel te bied om gaste-ervarings te optimaliseer. “Of dit nou kos, wyn, huishoudelike diens, gasteverhoudings, of wat ook al was – die fokus was altyd prestasie en ontwikkeling en om seker te maak dat daar ŉ aansienlike opbrengs op belegging na elke groot inisiatief gelewer word,” verduidelik Malherbe. Die groep het begin om opleidingsmodules te ontwikkel vir verskillende personeellede en het self na kliënte gegaan om die personeel op te lei. Die opleiding het veral gefokus op die nodige vaardighede om ŉ luukse ervaring te bied aan van die wêreld se mees kieskeurige gaste. Malherbe, wat voorheen ŉ sjef was en in die gasvryheidsrigting studeer het, vertel dat baie van die personeel wat hulle opgelei het by van die duurste toeristebestemmings in Afrika, geen ervaring in luukse gasvryheid gehad het nie. “Goed soos goeie wyn, byvoorbeeld, was vir hulle soos ŉ vreemde taal,” sê hy. Die groep het gou besef daar was ŉ reusebehoefte vir dié soort opleiding wat Lobster Ink gebied het en die maatskappy moes vinnig uit sy kinderskoene groei. Lobster Ink het oorgeskakel van mens-tot-mens-opleiding na videoproduksies, waardeur hulle video-weergawes van hulle opleidingsmodules vervaardig het. Dié video’s is op 27” Apple Mac-skerms gelaai en dan na kliënte reg oor die vasteland gestuur. Daarna het hul produk aanlyn beweeg en ook mobielvriendelik geword. “Van daar af het dit net bly groei tot by ŉ onderneming wat meer as 1 miljoen mense in meer as 130 lande opgelei het,” sê Malherbe. “Lobster Ink fokus op die vyf sleutelelemente in gasvryheidprestasie: gaste-ervaring, groei in verkope, afname in koste, maksimalisering van talent en opleidingstyd. Ons trek weer die toue van losstaande werksmagte by mekaar. Ons gee hul vaardighede en kennis wat 100% relevant is vir hul spesifieke werk.” Lobster Ink kan van die vernaamstes in die gasvryheidsbedryf in hul kliëntebasis tel, insluitend Hilton Worldwide, InterContinental Hotels Group, Four Seasons, Marriott Hotels, die International Hotel Group en Dubai Tourism. “Ons het ŉ hele paar gelukskote op ons pad gehad, hoewel ons bitter hard gewerk het om dit te laat gebeur,” sê Malherbe. “Ons het groot, gewaagde doelwitte gehad wat strategies geteiken was en deur beplanning, harde werk en verkope-doelgerigtheid kon ons daardie doelwitte bereik.” Lobster Ink, wat nou in Genève in Switserland gesetel is, is pas aan Ecolab verkoop, ŉ wêreldwye verskaffer van tegnologie en dienste in die water-, kos-, energie-, gesondheids-, nywerheids-, en gasvryheidbedryf. McDonald’s, die Marriott Hotel-groep en Walmart is almal Ecolab-kliënte. Hoewel daar nie bekendgemaak is vir hoeveel Lobster Ink van die hand gesit is nie, is dit volgens die maatskappy “ŉ indrukwekkende meerderheid op hul jaarlikse $24 miljoen omset”. Malherbe se advies aan Suid-Afrikaanse entrepreneurs is om nóú in die mark te klim met ŉ blink idee voordat die groot korporasies al die goeie idees uitdink en met oplossings vorendag kom. “Op die globale sakeverhoog is daar baie meer geld beskikbaar as ooit vantevore om nou in wilde idees te belê. Welvarende individue reg oor die wêreld soek almal na die volgende ‘word vinnig ryk’-idee. Dit beteken daar is nou baie geleentheid vir entrepreneurs. Maar, jy sal moet groot dink,” sê hy. “’n Een miljoen rand belegging in ŉ entrepreneuriese onderneming in Suid-Afrika mag dalk klink na ŉ groot bedrag vir ŉ beginner-onderneming in randwaarde. Maar as jy dié bedrag na ŉ beleggingsvergadering in Londen neem en vra vir £60 000, sal die beleggers jou nie ernstig neem nie. Die meeste van hulle het waarskynlik daardie geld in hulle dag-tot-dag-bankrekening en kan nie met so ŉ sake-idee by ŉ beleggingskomitee aankom nie,” verduidelik hy. “Maar om te vra vir ŉ £1 miljoen- belegging is baie meer aanvaarbaar – inteendeel, dit is nog steeds ŉ klein belegging vir hulle, maar ŉ massiewe R18 miljoen plus belegging vir ŉ Suid-Afrikaanse onderneming.” Malherbe sê hy glo vas dat as hy en sy vennote dit kon doen, kan enigiemand dit doen. “Ons het ŉ risiko geneem, het niks gehad om te verloor nie en het ŉ unieke sake-idee geskep wat floreer het deur fokus en harde werk. Spring nou in terwyl die tyd reg is en die geleenthede daar is.” *Malherbe is ŉ reeksentrepreneur met ŉ geskiedenis van suksesvolle beginner-ondernemings. Hy is ook die stigter van die bekende Roundhouse-restaurant in Kaapstad, asook die drankverspreidingsmaatskappy Under The Influence.